তথ্যবিবরণী                                                                                                 নম্বর : ৪১৫৫

**ঈদে রেলের সিডিউল বিপর্যয় ছিল না**

 **-রেলপথ মন্ত্রী**

 রাজবাড়ী, ২০ চৈত্র (১১ এপ্রিল):

রেলপথ মন্ত্রী মোঃ জিল্লুল হাকিম বলেছেন, ঈদে রেলের সিডিউল বিপর্যয় ছিল না। সুষ্ঠু ব্যবস্থাপনা ও প্রধানমন্ত্রীর সহযোগিতায় রেলপথে ঈদযাত্রা স্বস্তিদায়ক হয়েছে। আজ রাজবাড়ীর পাংশা মাসজিদুল হাকিম সিদ্দিকিয়া কামিল মাদ্রাসা উদ্বোধন শেষে এসব কথা বলেন মন্ত্রী।

মন্ত্রী বলেছেন, ঈদে বাড়ি ফেরা যতটা স্বস্তিদায়ক হয়েছে, কর্মস্থলে ফেরা আরো বেশি স্বস্তিদায়ক হবে। এবার ট্রেনে ঘরমুখো মানুষের কোন ভোগান্তি পোহাতে হয়নি। যাত্রীরা নির্দিষ্ট সময়ে গন্তব্যে পৌঁছেছে।

জিল্লুল হাকিম বলেন, ঈদে বাড়ি ফেরার সময় ট্রেনে জন্ম নেওয়া শিশুর জন্য আমরা উপহার পাঠিয়েছি। আমরা সব দিকে খেয়াল রাখছি। ভাঙ্গা থেকে পায়রা হয়ে কুয়াকাটা পর্যন্ত রেলপথ নির্মাণের প্রকল্প গ্রহণ করা হয়েছে। বাংলাদেশের রেলপথ আরো সম্প্রসারিত হবে বলে জানান মন্ত্রী।

#

সিরাজ/পরীক্ষিৎ/রবীন্দ্র/কুন্তল/সুবর্ণা/সঞ্জীব/লিখন/২০২৪/ ২০.০৫ঘণ্টা

তথ্যবিবরণী                                                                                                   নম্বর : ৪১৫৪

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৮ চৈত্র (১১ এপ্রিল):

           স্বাস্থ্য অধিদপ্তরের তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা পর্যন্ত ২৪ ঘণ্টায় দেশে ১২ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৪ দশমিক ৪৩ শতাংশ। এ সময় ২৭১ জনের নমুনা পরীক্ষা করা হয়েছে।

           গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৯৩ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৭ হাজার ১৩৪ জন।

                                                     #

দাউদ/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/২০০০ ঘণ্টা

তথ্যবিবরণী                                                                                                   নম্বর : ৪১৫৩

**সদরঘাটে লঞ্চের রশি ছিঁড়ে ৫ জন নিহত হওয়ার দূর্ঘটনায় ৩ সদস্যের তদন্ত কমিটি গঠন**

ঢাকা, ২৮ চৈত্র (১১ এপ্রিল):

আজ সদরঘাটে পন্টুনে থাকা ৫ জন যাত্রী নিহত হওয়ার ঘটনায় বাংলাদেশ অভ্যন্তরীণ নৌপরিবহন কর্তৃপক্ষ (বিআইডব্লিউটিএ) তিন সদস্যের একটি তদন্ত কমিটি গঠন করেছে। বিআইডব্লিউটিএ’র পরিচালক (ক্রয় ও সংরক্ষণ) মোঃ রফিকুল ইসলাম উক্ত কমিটির আহ্বায়ক, নৌ সংরক্ষণ ও পরিচালন বিভাগের যুগ্ম পরিচালক মোঃ আজগর আলী এবং বন্দর শাখার যুগ্ম পরিচালক মোঃ কবীর হোসেন কমিটির সদস্য। কমিটি আগামী পাঁচ কার্যদিবসের মধ্যে বিআইডব্লিউটিএ'র চেয়ারম্যানের নিকট প্রতিবেদন পেশ করবে।

এর আগে উক্ত ঘটনায় গভীর শোক ও দুঃখ প্রকাশ করেছেন নৌপরিবহন প্রতিমন্ত্রী খালিদ মাহমুদ চৌধুরী। প্রতিমন্ত্রী আজ এক শোকবার্তায় নিহতদের আত্মার শান্তি কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান। তিনি আহতদের দ্রুত আরোগ্য কামনা করেন। প্রতিমন্ত্রী জানান, এ ঘটনার তদন্ত করে দোষীদের আইনের আওতায় এনে শাস্তির ব্যবস্থা করা হবে।

                                                     #

জাহাঙ্গীর/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/২০৫৩ ঘণ্টা

তথ্যবিবরণী                                                                                                 নম্বর : ৪১৫২

**ডুমুরিয়ায় ভূমিমন্ত্রীর ঈদের শুভেচ্ছা বিনিময়**

খুলনা, ২৮ চৈত্র (১১ এপ্রিল):

ভূমিমন্ত্রী নারায়ণ চন্দ্র চন্দ পবিত্র ঈদ-উল-ফিতর উপলক্ষ্যে আজ খুলনার ডুমুরিয়া উপজেলার উলা ঈদগাহ ময়দানে মুসল্লিদের সাথে ঈদের শুভেচ্ছা বিনিময় করেছেন।

এসময় ভূমিমন্ত্রী বলেন, মাসব্যাপী সিয়াম সাধনার পর খুশি আর আনন্দের বার্তা নিয়ে আমাদের মাঝে আসে পবিত্র ঈদ-উল-ফিতর। ঈদ সব শ্রেণিপেশার মানুষের মধ্যে গড়ে তোলে সৌহার্দ্য, সম্প্রীতি ও ঐক্যের বন্ধন। এদিন ধনী ও গরিব নির্বিশেষে সবাই এক কাতারে শামিল হন এবং ঈদের আনন্দকে ভাগাভাগি করে নেন। আনন্দঘন পরিবেশে সারাদেশে ঈদ-উল-ফিতর উদ্‌যাপিত হচ্ছে। পিছনের সব গ্লানি দূর করে আমাদের সকলকে সামনের দিকে এগিয়ে যেতে হবে।

এসময় ডুমুরিয়া উপজেলা নির্বাহী অফিসার মুহাম্মদ আল-আমিন, ডুমুরিয়া থানা অফিসার ইনচার্জ সুকান্ত সাহা, প্রকল্প বাস্তবায়ন কর্মকর্তা মোঃ আশরাফ হোসেন, স্থানীয় জনসাধারণসহ ধর্মপ্রাণ মুসল্লিরা উপস্থিত ছিলেন।
পরে মন্ত্রী ঈদ-উল-ফিতর উপলক্ষ্যে ডুমুরিয়া উপজেলার বিভিন্ন ইউনিয়নে স্থানীয় জনগণের সাথে ঈদের শুভেচ্ছা বিনিময় করেন।

#

সুলতান/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/২০০৭ ঘণ্টা

তথ্যবিবরণী                                                                                                 নম্বর : ৪১৫১

**খুলনায় যথাযোগ্য মর্যাদায় পবিত্র ঈদ-উল-ফিতর উদ্‌যাপিত**

খুলনা, ২৮ চৈত্র (১১ এপ্রিল):

যথাযোগ্য মর্যাদা, ধর্মীয় ভাবগাম্ভীর্য ও বিপুল উৎসাহ-উদ্দীপনার মধ্য দিয়ে আজ সারা দেশের ন্যায় খুলনায় পবিত্র ঈদ-উল-ফিতর উদ্‌যাপিত হয়েছে।

এ উপলক্ষ্যে সূর্যোদয়ের সাথে সাথে সরকারি, আধাসরকারি, বেসরকারি, স্বায়ত্তশাসিত ভবনসমূহে জাতীয় পতাকা উত্তোলন করা হয়। মহানগরীর বিভিন্ন গুরুত্বপূর্ণ সড়ক ও সড়কদ্বীপ বাংলা ও আরবিতে ঈদ মোবারক খচিত ব্যানারে সজ্জিত করা হয়।

ঈদ-উল-ফিতরের প্রথম ও প্রধান জামাত অনুষ্ঠিত হয় সকাল আটটায় খুলনা সার্কিট হাউজ ময়দানে। এ জামাতে ইমামতি করেন খুলনা আলিয়া মাদ্রাসার অধ্যক্ষ মাওলানা আবুল খায়ের মোহাম্মদ যাকারিয়া।

ঈদের জামাতে খুলনা সিটি কর্পোরেশনের মেয়র তালুকদার আব্দুল খালেক, বিভাগীয় কমিশনার মোঃ হেলাল মাহমুদ শরীফ, জেলা প্রশাসক খন্দকার ইয়াসির আরেফীনসহ প্রশাসনের ঊর্ধ্বতন কর্মকর্তা, বিভিন্ন রাজনৈতিক দলের নেতৃবৃন্দ এবং হাজার হাজার ধর্মপ্রাণ মুসল্লি অংশগ্রহণ করেন। নামাজ শেষে দেশ, জাতি ও মুসলিম উম্মাহর শান্তি, অগ্রগতি এবং সমৃদ্ধি কামনা করে বিশেষ মোনাজাত করা হয়। পরে মুসল্লিরা পরস্পর ঈদের শুভেচ্ছা বিনিময় করেন।

খুলনা আলিয়া মাদ্রাসার মডেল মসজিদে সকাল সাড়ে আটটা এবং সকাল নয়টায় খুলনা টাউন জামে মসজিদে ঈদের দ্বিতীয় জামাত অনুষ্ঠিত হয়। খালিশপুর, দৌলতপুর, খানজাহান আলী ও লবণচরা থানাসহ বিভিন্ন মসজিদ, ঈদগাহ ও মাঠে ঈদ জামাত অনুষ্ঠিত হয়। খুলনা সিটি কর্পোরেশনের ৩১টি ওয়ার্ডে সিটি কর্পোরেশনের সহায়তায় ও ওয়ার্ড কাউন্সিলরগণের তত্ত্বাবধানে পৃথকভাবে নির্ধারিত সময় অনুযায়ী ঈদের জামাত অনুষ্ঠিত হয়।

এছাড়া খুলনা নগরীর নিউমার্কেট সংলগ্ন বায়তুন-নুর-জামে মসজিদ, ডাকবাংলা জামে মসজিদ, ময়লাপোতা বায়তুল আমান জামে মসজিদ, সোনাডাঙ্গা হাফিজনগর কালেক্টরেট স্কুল এন্ড কলেজ মাঠ, খুলনা ইসলামাবাদ ঈদগাহ ময়দান, খালিশপুর ঈদগাহ ময়দান, পিটিআই জামে মসজিদ, কেডিএ নিরালা জামে মসজিদ, সিদ্দিকীয়া মাদ্রাসা, দারুল উলুম মাদ্রাসা, আন্তঃজেলা বাস টার্মিনাল মসজিদ, শিপইয়ার্ড, লবণচরা, চাঁনমারী, রূপসা, টুটপাড়া, মিয়াপাড়া, শেখপাড়া, বসুপাড়া, জোড়াগেট সিএন্ডবি কলোনি মসজিদ, বয়রা মেট্রোপলিটন পুলিশ লাইন, জেলা পুলিশ লাইন, খালিশপুর ক্রিসেন্ট জুট মিলস, বিএল কলেজ, দেয়ানা ঈদগাহ, সোনাডাঙ্গা আবাসিক এলাকা, খানজাহান নগর খালাসী মাদ্রাসা ঈদগাহ ও দৌলতপুর, সোনাডাঙ্গা, খালিশপুর ও খানজাহান আলী থানার ঈদগাহ ময়দানসহ নগরীর বিভিন্ন মসজিদ এবং ময়দানে ঈদের জামাত অনুষ্ঠিত হয়।

ঈদ-উল-ফিতর উপলক্ষ্যে বিভিন্ন হাসপাতাল, কারাগার, সরকারি শিশুসদন, ভবঘুরে কল্যাণ কেন্দ্র ও দুস্থ কল্যাণ কেন্দ্রে বিশেষ খাবার পরিবেশন করা হয়।

#

সুলতান/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/২০০৯ ঘণ্টা

তথ্যবিবরণী                                                                                                 নম্বর : ৪১৫০

**স্বাস্থ্যসেবা দেখতে বিভিন্ন হাসপাতালে স্বাস্থ্যমন্ত্রী**

ঢাকা, ২৮ চৈত্র (১১ এপ্রিল):

স্বাস্থ্য ও পরিবার কল্যাণ মন্ত্রী ডা. সামন্ত লাল সেন আজ ঈদের দিনে রাজধানীর মুগদা মেডিকেল কলেজ হাসপাতাল, ঢাকা মেডিকেল কলেজ হাসপাতাল এবং শেখ হাসিনা জাতীয় বার্ন ও প্লাস্টিক সার্জারি ইনস্টিটিউট আকস্মিক পরিদর্শন করেছেন। ঈদের ছুটিতে স্বাস্থ্যসেবা নিশ্চিত করতেই মূলত তিনি হাসপাতালগুলো পরিদর্শন করেন।

পরিদর্শন শেষে সাংবাদিকদের সাথে আলাপকালে স্বাস্থ্যমন্ত্রী বলেন, ‘আশা করছি দেশের মানুষ খুব সুন্দরভাবে ঈদ পালন করছেন। ঈদের লম্বা ছুটি থাকলেও এখন পর্যন্ত দেশের কোনো হাসপাতালে স্বাস্থ্যসেবার ব্যাঘাত ঘটেনি। আমি গতকালও কয়েকটি হাসপাতালে গিয়েছিলাম। হাসপাতালে পর্যাপ্ত ডাক্তার, নার্স পেয়েছি। আমি সন্তুষ্ট। রোগীদের সঙ্গেও আমি কথা বলেছি। কেউ কোনো অভিযোগ করেনি। আজ দেশের সকল হাসপাতালের পরিচালকদের সাথে যোগাযোগ করেছি। এখন পর্যন্ত যতটুকু জেনেছি, দেশের সব হাসপাতালে সুষ্ঠুভাবে চিকিৎসাসেবা চলছে। কোথাও ব্যত্যয় ঘটেনি।’

এসময়ে স্বাস্থ্যমন্ত্রীর সাথে উপস্থিত ছিলেন স্বাস্থ্যসেবা বিভাগের সচিব মো. জাহাঙ্গীর আলম ও স্বাস্থ্য অধিদপ্তরের মহাপরিচালক আবুল বাসার মোহাম্মদ খুরশীদ আলম।

#

পবন/পরীক্ষিৎ/রবীন্দ্র/কুন্তল/সঞ্জীব/লাভলী/কানাই/২০২৪/১৮১৫ ঘণ্টা

তথ্যবিবরণী                                                                                                 নম্বর : ৪১৪৯

**বরিশালে ঈদ-উল-ফিতর উদ্‌যাপিত**

বরিশাল, ২৮ চৈত্র (১১ এপ্রিল):

            যথাযোগ্য মর্যাদায়, ধর্মীয় ভাবগাম্ভীর্য ও বিপুল উৎসাহ-উদ্দীপনার মধ্য দিয়ে আজ সারা দেশের মতো বরিশালে পবিত্র ঈদ-উল ফিতর উদযাপিত হয়।

 বরিশাল নগরীর হেমায়েত উদ্দিন ঈদগাহ মাঠে সকাল আটটায় প্রধান জামাত অনুষ্ঠিত হয়।

 হেমায়েত উদ্দিন ঈদগাহের পাশাপাশি নগরীর সদর রোডের বায়তুল মোকাররম জামে মসজিদ, জেলা পুলিশ লাইন্স জামে মসজিদ, চকবাজারের জামে এবাদুল্লাহ মসজিদ এবং গির্জা মহল্লার জামে কসাই মসজিদেও একাধিক ঈদের জামাত অনুষ্ঠিত হয়।

            হেমায়েত উদ্দিন ঈদগাহ মাঠের জামাতে পানিসম্পদ প্রতিমন্ত্রী জাহিদ ফারুক, সিটি মেয়র আবুল খায়ের আব্দুল্লাহ খোকন সেরনিয়াবাত, বিভাগীয় কমিশনার মোঃ শওকত আলী ও জেলা প্রশাসক শহিদুল ইসলাম নামাজ আদায় করেন। নামাজ শেষে তাঁরা উপস্থিত সকলের সাথে ঈদের শুভেচ্ছা বিনিময় করেন।

নামাজে বিভিন্ন রাজনৈতিক দলের নেতৃবৃন্দ, বিভাগীয় ও জেলা প্রশাসনের কর্মকর্তা, বীর মুক্তিযোদ্ধা এবং হাজার হাজার ধর্মপ্রাণ মুসল্লিগণ অংশগ্রহণ করেন। নামাজ শেষে দেশ, জাতি ও মুসলিম উম্মার শান্তি অগ্রগতি এবং সমৃদ্ধি কামনা করে দোয়া ও মোনাজাত করা হয়।

#

বশার/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/১৮৩৩ ঘণ্টা

তথ্যবিবরণী                                                                                                 নম্বর : ৪১৪৮

**দিনাজপুরের গোর-এ-শহীদ বড় ময়দানে অনুষ্ঠিত হলো এশিয়ার সর্ববৃহৎ ঈদ জামাত**

রংপুর, ২৮ চৈত্র (১১ এপ্রিল):

দিনাজপুরের গোর-এ-শহীদ বড় ময়দানে এশিয়ার সর্ববৃহৎ ঈদের জামাত অনুষ্ঠিত হয়েছে। আজ সকাল ৯ টা ৪ মিনিটে ঈদের জামাত শুরু হয়। ঈদুল ফিতরের নামাজে ইমামতি করেন মাওলানা শামসুল হক কাশেমী।

নামাজের সময় ২২ একর বিশিষ্ট এই গোর-এ-শহীদ বড় ময়দান মুসল্লি দ্বারা কানায় কানায় পূর্ণ হয়। কর্তৃপক্ষের ভাষ্য অনুযায়ী, এ ঈদগাহে প্রায় ৬ লাখ মুসল্লি ঈদের নামাজ আদায় করেন। ঈদের নামাজ উপলক্ষ্যে গোর-এ-শহীদ বড় ময়দানে চার স্তরের নিরাপত্তা ব্যবস্থা গ্রহণ করা হয়। এ ছাড়া পার্শ্ববর্তী জেলাসহ দূরদূরান্ত থেকে মুসল্লিদের আগমনের সুবিধার্থে পার্বতীপুর-দিনাজপুর ও ঠাকুরগাঁও-দিনাজপুর রুটে দুটি বিশেষ ট্রেনেরও ব্যবস্থা করা হয়।

বৃহৎ এই ঈদ জামাতে অংশ নেন বিচারপতি এম ইনায়েতুর রহিম, জাতীয় সংসদের হুইপ ইকবালুর রহিম, দিনাজপুরের জেলা প্রশাসক শাকিল আহমেদ, পুলিশ সুপার শাহ ইফতেখার আহমেদসহ স্থানীয় জনপ্রতিনিধি, সরকারি কর্মকর্তা, রাজনৈতিক ব্যক্তিবর্গ এবং ধর্মপ্রাণ মুসল্লিবৃন্দ। নামাজ ও খুতবা শেষে দেশ, জাতি ও মুসলিম উম্মাহর শান্তি-সমৃদ্ধি কামনা করে মোনাজাত অনুষ্ঠিত হয়।

#

মামুন/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/১৮২০ ঘণ্টা

তথ্যবিবরণী                                                                                                 নম্বর : ৪১৪৭

**যথাযথ ভাবগাম্ভীর্য ও উৎসাহ উদ্দীপনায়**

**চট্টগ্রামে পবিত্র ঈদ-উল-ফিতর উদযাপিত**

চট্টগ্রাম, ২৮ চৈত্র (১১ এপ্রিল):

আজ পবিত্র রমজানের মাসব্যাপী সিয়াম সাধনা শেষে যথাযথ ধর্মীয় ভাবগাম্ভীর্য ও ব্যাপক উৎসাহ-উদ্দীপনায় সারা দেশের ন্যায় ঈদ-উল-ফিতর উদ্‌যাপন করেছে চট্টগ্রামের ধর্মপ্রাণ মুসল্লিরা।

চট্টগ্রাম সিটি কর্পোরেশনের আয়োজনে জমিয়াতুল ফালাহ্ মসজিদের ঈদগাহ ময়দানে ঈদ-উল-ফিতরের প্রথম জামাত সকাল ৮ ঘটিকা এবং দ্বিতীয় জামাত সকাল ৮.৪৫ ঘটিকায় অনুষ্ঠিত হয়েছে। প্রথম জামাতে ইমামতি করেছেন জমিয়াতুল ফালাহ্ জাতীয় মসজিদের খতিব হযরতুল আল্লামা আলহাজ্ব সৈয়দ আবু তালেব মোহাম্মদ আলাউদ্দীন আল কাদেরী এবং দ্বিতীয় জামাতে ইমামতি করেছেন জাতীয় মসজিদ জমিয়াতুল ফালাহ্’র পেশ ইমাম।

সৌদি আরবসহ মধ্যপ্রাচ্যের দেশগুলোর ন্যায় বাংলাদেশেও ৩০ রোজা শেষে ঈদ উদ্‌যাপিত হচ্ছে। লাখো ধর্মপ্রাণ মুসলমান আল্লাহ্‌র কাছ থেকে ক্ষমা ও অনুগ্রহ লাভের আশায় মাসব্যাপী সিয়াম সাধনার পর এই আনন্দ আয়োজনে শামিল হয়েছেন।

ঈদের প্রথম জামাতে শিক্ষামন্ত্রী মহিবুল হাসান চৌধুরী, সাবেক মেয়র ও নগর আওয়ামী লীগের সাধারণ সম্পাদক আ জ ম নাছির উদ্দিন, বিভিন্ন রাজনীতিক দলের নেতৃবৃন্দসহ নানা শ্রেণিপেশার মানুষ কাতারবন্দি হয়ে নামাজ আদায় করেন। এসময় ধর্মপ্রাণ মুসল্লিরা দেশ ও জাতির মঙ্গল কামনা করে দোয়া ও মোনাজাত করেন।

নগরীতে চট্টগ্রাম সিটি কর্পোরেশনের তত্ত্বাবধানে সকাল ৮ ঘটিকায় আরো ৮টি মসজিদে ঈদ জামাত অনুষ্ঠিত হয়। হযরত শেখ ফরিদ (রঃ) চশমা ঈদগাহ মসজিদ, সুগন্ধা আবাসিক এলাকা জামে মসজিদ, চকবাজার সিটি কর্পোরেশন জামে মসজিদ, জহুর হকার্স মার্কেট জামে মসজিদ, দক্ষিণ খুলশী (ভিআইপি) আবাসিক এলাকা জামে মসজিদ, আরেফীন নগর কেন্দ্রীয় কবরস্থান জামে মসজিদ, সাগরিকা গরু বাজার জামে মসজিদ ও মা আয়েশা সিদ্দিকী চসিক জামে মসজিদ (সাগরিকা জহুর আহমদ চৌধুরী স্টেডিয়াম সংলগ্ন)। এছাড়াও নগরীর ৪১টি ওয়ার্ডে সংশ্লিষ্ট ওয়ার্ড কাউন্সিলরগণের তত্ত্বাবধানে ১টি করে প্রধান ঈদ জামাত স্ব স্ব মসজিদ অথবা ঈদগাহে অনুষ্ঠিত হয়েছে।

ঈদগাহ ময়দানে সকলের সার্বিক নিরাপত্তার কথা বিবেচনা করে মেট্রোপলিটন পুলিশের পক্ষ থেকে পর্যাপ্ত নিরাপত্তার ব্যবস্থা রাখা হয়েছে।

#

সুব্রত/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/১৮১০ ঘণ্টা

তথ্যবিবরণী                                                                                                 নম্বর : ৪১৪৬

**রাজশাহীতে হযরত শাহ মখদুম (র.) কেন্দ্রীয় ঈদগাহে প্রধান জামাত অনুষ্ঠিত**

রাজশাহী, ২৮ চৈত্র (১১ এপ্রিল):

 আজ রাজশাহী মহানগরীর হযরত শাহ মখদুম (র.) কেন্দ্রীয়। ঈদগাহে পবিত্র ঈদ-উল-ফিতরের নামাজের প্রধান জামাত অনুষ্ঠিত হয়। সকাল আটটায় অনুষ্ঠিত এই জামাতে রাজশাহী সিটি করপোরেশনের মেয়র এএইচএম খায়রুজ্জামান লিটন, বিভাগীয় কমিশনার ড. দেওয়ান মুহাম্মদ হুমায়ূন কবীর, জেলা প্রশাসক শামীম আহমেদ ও গণ্যমান্য ব্যক্তিবর্গসহ মহানগরীর আশপাশের বিভিন্ন এলাকা থেকে আগত লাখো ধর্মপ্রাণ মুসল্লি অংশগ্রহণ করেন।

 নামাজ শেষে জাতির কল্যাণ, শান্তি ও সমৃদ্ধি কামনা করে বিশেষ মোনাজাত অনুষ্ঠিত হয়। এরপর। ঈদগাহে আগত মুসল্লিদের সঙ্গে শুভেচ্ছা বিনিময় করেন রাসিক মেয়র।

 এদিন সূর্যোদয়ের সঙ্গে সঙ্গে মহানগরীর সকল সরকারি, আধা-সরকারি, স্বায়ত্তশাসিত ও বেসরকারি ভবনসমূহে জাতীয় পতাকা উত্তোলন এবং সরকারি ভবন ও সড়কসমূহ বিশেষভাবে সজ্জিত করা হয়।

 পবিত্র ঈদ-উল-ফিতর উপলক্ষ্যে এদিন হাসপাতাল, কারাগার, এতিমখানা, শিশকেন্দ্র, শিশুপরিবার, শিশুপল্লি, শিশুসদন, ছোটমণি নিবাস, শিশুবিকাশ কেন্দ্র, সেফ হোম এবং অনুরূপ প্রতিষ্ঠানসমূহে সংশ্লিষ্ট কর্তৃপক্ষ কর্তৃক উন্নতমানের খাবার পরিবেশন করা হয়।

#

তৌহিদ/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/১৮৫৭ ঘণ্টা

তথ্যবিবরণী                                                                                                 নম্বর : ৪১৪৫

**দেশ থেকে অপরাজনীতি চিরতরে দূর হওয়ার প্রার্থনা পররাষ্ট্রমন্ত্রীর**

চট্টগ্রাম, ২৮ চৈত্র (১১ এপ্রিল):

পররাষ্ট্রমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘মহান আল্লাহর কাছে প্রার্থনা -আমাদের দেশে যে সম্প্রীতি আছে, সেই সম্প্রীতির বন্ধনকে যেন আরও দৃঢ় করতে পারি। একই সাথে আমাদের দেশ থেকে অপরাজনীতি যেন চিরতরে দূর হয়।’

আজ সকালে চট্টগ্রামের রাঙ্গুনিয়া উপজেলায় নিজ গ্রামের সুখবিলাস জামে মসজিদে পবিত্র ঈদুল ফিতরের নামাজ আদায় শেষে দেশবাসী ও প্রবাসী বাংলাদেশিদের প্রতি ঈদের শুভেচ্ছা জানিয়ে পররাষ্ট্রমন্ত্রী এ কথা বলেন।

নির্বাচনি এলাকায় জনসাধারণের সাথে ঈদের শুভেচ্ছা বিনিময়কালে ড. হাছান মাহ্‌মুদ গণমাধ্যমকর্মীদের বলেন, ‘আজকে পবিত্র ঈদের দিনে আপনাদের মাধ্যমে দেশবাসীকে পবিত্র ঈদুল ফিতরের শুভেচ্ছা জানাই এবং মহান স্রষ্টার কাছে প্রার্থনা করি, বঙ্গবন্ধুকন্যা জননেত্রী শেখ হাসিনার নেতৃত্বে আমাদের দেশে যে শান্তি-স্থিতি বিরাজমান এবং আজকে বাংলাদেশ যে পৃথিবীর সামনে উন্নয়নের রোল মডেল হিসেবে উপস্থাপিত হয়েছে, এই উন্নয়ন অগ্রগতি যেন আরো বেগবান হয়।’

মন্ত্রী আরো বলেন, ‘হিন্দু-মুসলিম-বৌদ্ধ-খ্রিষ্টান সবার সম্মিলিত রক্তস্রোতের বিনিময়ে আমাদের এই দেশ রচিত হয়েছে। আমাদের এই দেশ থেকে যেন সমস্ত সাম্প্রদায়িক অপশক্তির বিনাশ ঘটে। এই দেশে যেন আমরা সব সম্প্রদায় এবং সব মত-পথের মানুষ একসাথে মিলেমিশে দেশের উন্নয়ন ও অগ্রগতির জন্য কাজ করতে পারি।’

পররাষ্ট্রমন্ত্রী বলেন, ‘ফিলিস্তিনের মুসলমানদেরকে সেখানে নির্বিচারে হত্যা করা হচ্ছে। নারী ও শিশুদেরকে হত্যা করা হচ্ছে। সেখানে যেন অবিলম্বে শান্তি স্থাপিত হয়। সেখানে ইসরায়েল যে বর্বরতা চালাচ্ছে সে বর্বরতার যেন চিরঅবসান হয়। এটিই মহান আল্লাহর কাছে প্রার্থনা।’

একই সাথে বঙ্গবন্ধুকন্যা ও প্রধানমন্ত্রী শেখ হাসিনার দীর্ঘায়ু ও সুস্বাস্থ্য কামনা করে তাঁর নেতৃত্বে দেশ যেন আরো এগিয়ে যায়, মহান স্রষ্টার কাছে সেই প্রার্থনা করেন মন্ত্রী ড. হাছান মাহ্‌মুদ।

#

আকরাম/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/১৯৩২ ঘণ্টা

তথ্যবিবরণী                                                                                                 নম্বর : ৪১৪৪

**রাষ্ট্রবিরোধী অপপ্রচার বন্ধে পদক্ষেপ নিন**

 **--তথ্য ও সম্প্রচার মন্ত্রণালয়ের সিনিয়র সচিব**

ওয়াশিংটন ডিসি, ২৮ চৈত্র (১১ এপ্রিল):

প্রবাসে বাংলাদেশের ভাবমূর্তি আরো উজ্জ্বল করতে কূটনীতিকসহ সংশ্লিষ্ট সকলকে আন্তরিকতা ও নিষ্ঠার সাথে কাজ করার আহ্বান জানিয়েছেন যুক্তরাষ্ট্র সফররত তথ্য ও সম্প্রচার মন্ত্রণালয়ের সিনিয়র সচিব মোঃ হুমায়ুন কবীর খোন্দকার। একই সাথে প্রধানমন্ত্রী শেখ হাসিনার গতিশীল ও দূরদর্শী নেতৃত্বে গত ১৫ বছরে বাংলাদেশ যে অসাধারণ আর্থ-সামাজিক অগ্রগতি অর্জন করেছে তা তুলে ধরে বিদেশে রাষ্ট্রবিরোধী অপপ্রচার বন্ধে আরও কার্যকর পদক্ষেপ গ্রহণের আহ্বান জানান তিনি।

গত সোমবার ওয়াশিংটন ডিসিতে বাংলাদেশ দূতাবাসের ঊর্ধ্বতন কর্মকর্তাদের সঙ্গে মতবিনিময়কালে তথ্য ও সম্প্রচার মন্ত্রণালয়ের সিনিয়র সচিব মোঃ হুমায়ুন কবীর খোন্দকার এ আহ্বান জানান। এতে স্বাগত বক্তব্য রাখেন যুক্তরাষ্ট্রে নিযুক্ত বাংলাদেশের রাষ্ট্রদূত মোহাম্মদ ইমরান।

প্রধানমন্ত্রী শেখ হাসিনার গতিশীল ও দূরদর্শী নেতৃত্বে গত দেড় দশকে বাংলাদেশ অভূতপূর্ব অগ্রগতি অর্জন করেছে এবং বিশ্বে উন্নয়নের রোল মডেলে পরিণত হয়েছে উল্লেখ করে সিনিয়র সচিব বলেন, ২০৪১ সালের মধ্যে প্রধানমন্ত্রী ঘোষিত ‘স্মার্ট বাংলাদেশ’ নির্মাণে আমাদের সকলকে আন্তরিকতার সাথে কাজ করতে হবে।

মোঃ হুমায়ুন কবীর খোন্দকার দূতাবাসের বঙ্গবন্ধু কর্নারে অবস্থিত জাতির পিতা বঙ্গবন্ধু শেখ মুজিবুর রহমানের আবক্ষ প্রতিকৃতিতে পুষ্পস্তবক অর্পণ করেন এবং প্রেস উইং ও বঙ্গবন্ধু অডিটোরিয়ামসহ মিশনের বিভিন্ন অংশ ঘুরে দেখেন।

এর আগে গত ৫ এপ্রিল ২০২৪ নিউইয়র্কে বাংলাদেশ ফিল্ম আর্কাইভ ও যুক্তরাষ্ট্রের প্রখ্যাত ভিজ্যুয়াল মিডিয়া সংস্থা গেটি ইমেজের মধ্যে মুক্তিযুদ্ধ ও জাতির পিতা বঙ্গবন্ধু শেখ মুজিবুর রহমান সংক্রান্ত ফুটেজ সংগ্রহ ও সংরক্ষণের লক্ষ্যে একটি সমঝোতা স্মারক স্বাক্ষরিত হয়। তথ্য ও সম্প্রচার মন্ত্রণালয়ের সিনিয়র সচিব মোঃ হুমায়ুন কবীর খোন্দকারের উপস্থিতিতে গেটি ইমেজ অফিসে সমঝোতা স্মারকটি স্বাক্ষরিত হয়।

বাংলাদেশ ফিল্ম আর্কাইভের পক্ষে ‘দেশী ও বিদেশী উৎস থেকে মুক্তিযুদ্ধের অডিওভিজ্যুয়াল দলিল সংগ্রহ ও সংরক্ষণ এবং বাংলাদেশ ফিল্ম আর্কাইভের সক্ষমতা বৃদ্ধি’ প্রকল্পের পরিচালক ড. মোঃ মোফাকখারুল ইকবাল এবং গেটি ইমেজের পক্ষে এশিয়া প্যাসিফিক টিভি অ্যান্ড সেলস ডিরেক্টর অ্যারান বার্চেনো (Arran Birchenough) এই সমঝোতা স্মারকে স্বাক্ষর করেন।

#

সাজ্জাদ/পরীক্ষিৎ/রবীন্দ্র/কুন্তল/সঞ্জীব/লাভলী/কানাই/২০২৪/১৮০৬ ঘণ্টা